Þingræður haldnar á Alþingi Íslendinga

Frsm. (Guðjón Guðlaugsson) Nefndin hefir ekki athugað þetta mál frá því við 2. umr., hafði ekki búist við því, að þess þyrfti. En nú hefi jeg heyrt forseta lesa upp tilkynning um það, að lögð hefði verið fram á lestrarsal áskorun frá fjölda Reykvíkinga um það, að fá lögin afnumin. Nefndin hefir ekki haft tækifæri til þess að kynna sjer þær ástæður, sem færðar eru í nefndri áskorun; fyrir því leyfi jeg mjer að óska þess, að hæstv. forseti taki málið út af dagskrá.

Forseti: Samkvæmt tilmælum hv.frsm. (G. G.) tek jeg hjer með frv. út af dagskrá.

Frsm. (Jóhannes Jóhannesson) Jeg get að mestu leyti látið mjer nægja að vísa til nál.Brtt. allsherjarnefndar eru engar verulegar; tvær síðustu brtt. eru að eins leiðrjettingar á prentvillum, og 6.–8. brtt. eru orðabreytingar. Um hinar brtt. er það að segja, að 1. brtt. er gerð grein fyrir í nál. Um 2. brtt. skal þess getið, að nefndinni þótti rjettara að gera ráð fyrir því, að komið gæti svo, að bæjarstjóri yrði kosinn til þess að hafa á hendi forstöðu bæjarstjórnar í stað bæjarfógeta, og væri því rjett, að hann ætti sæti í kjörstjórn. 3. brtt. setur kosningargerð fyrir kosning, með því að það er víðtækara, tekur einnig til undirbúnings kosningar, svo að af brtt. leiðir, að einnig yfir undirbúningnum má kæra. Sama er að segja um 4. brtt.; ágreiningsatriði er víðtækara en ágreiningsákvæði; í ágreiningsatriði felst það, að ekki að eins skal bókað, að maður hafi verið ósamþykkur, heldur og af hverjum ástæðum. 5. brtt. er sett af því, að ekki er nauðsynlegt, að þar nefnd atvinnubrögð fari saman til þess að hlutaðeigandi verði gjaldskyldur. 9. brtt. er að eins til skýringar. Vænti jeg, að hv. deild samþykki brtt. nefndarinnar og síðan frv. í heild sinni.

Frsm. (Magnús Torfason) Jeg get að mestu látið mjer nægja að vísa til athugasemdanna við frv., og það því fremur, sem málið á þessu frv. er yfirleitt betra en á öðrum nýmælafrv. stjórnarinnar. Nefndin leggur til að gera allmargar brtt. á frv., en flestar eru þær að eins orðabreytingar, sumar lútandi að því að færa orðalagið til betra máls, sumar til þess að gera það skýrara. Efnisbreytingar eru fáar. Um brtt. 2, b. skal jeg geta þess, að nefndin leit svo á, að óþarft væri að setja það ákvæði, er þar greinir, með því að samkvæmt frv. sjálfu er ekki ætlast til þess, að sjerfræðingur fjalli um einkaleyfi. Um. 13. brtt. er það að segja, að nefndin leit svo á, að koma þyrfti skýrt fram, að fangelsi lægi að eins við ítrekuðu broti, og að viðkunnanlegra væri, að það sæist, að sektirnar rynnu í ríkissjóð. 16. brtt. er af því sprottin, að eftir frv. sýnist fyrirkomulagið taka til einkaleyfanna sjálfra, en á að eins við einkaleyfisbrjefin.

Atvinnumálaráðherra (S. J.) Jeg hefi athugað brtt.háttv. nefndar og get lýst yfir því, að jeg er þeim ekki mótfallinn; eru þær ýmist til bóta eða þannig lagaðar, að þær skemma ekki.

Kristinn Daníelsson Út af brtt. nefndarinnar við 3. málsgr. 3. gr. vil jeg skjóta því til hv.frsm. (M. T.), hvort ekki myndi nægja að fella niður síðustu orð málsgreinarinnar, sem sje orðin „meðan hann er í ríkisþjónustu og í 3 ár eftir það, er hann ljet af henni.“

Frsm. (Magnús Torfason) Nefndinni er ekkert kappsmál um það að fella burt 3. málsgr. 3. gr., en henni þótti skrítið, að gert væri ráð fyrir þessu í lögunum, þar sem enginn sjerfræðingur fjallar um þessi mál; virðist oss þar með vera gert ráð fyrir stofnun, sem alls ekki er til.